b'\n_START_ARTICLE_\nMerino\n_START_PARAGRAPH_\nOvce merino pasme ali merinovke so ena najbolj znanih in raz\xc5\xa1irjenih pasem ovac. Izvirajo iz \xc5\xa0panije, redi pa se jih zlasti zaradi volne.\n_START_SECTION_\nIzvor\n_START_PARAGRAPH_\nPrve \xc4\x8drede merinovk so se v \xc5\xa0paniji pojavile v 12. stoletju. Predvideva se, da so jih pripeljali Marinidi (od tod ime), arabsko-berberska dinastija, ki je vladala v Maroku in ju\xc5\xbeni \xc5\xa0paniji v letih 1215\xe2\x88\x921465. Alternativni izvor imena naj bi bil preko uradnika, zadol\xc5\xbeenega za merinidad, posestvo v srednjeve\xc5\xa1ki \xc5\xa0paniji. Pasma se je razvijala le v \xc5\xa0paniji, saj je bil izvoz ovac do 18. stoletja prepovedan. Danes je po ovcah merino najbolj znana Avstralija.\n_START_SECTION_\nZna\xc4\x8dilnosti\n_START_PARAGRAPH_\n\xc5\xbdivali so nekoliko manj\xc5\xa1e kot ovce mesnih pasem. Njihova dlaka je gosta in mehka, vlakna imajo praviloma premer manj kot 24 \xc2\xb5m, ultra fina vlakna 11,5 - 15 \xc2\xb5m. Pasma je primerna predvsem za bolj suha podro\xc4\x8dja, saj v bolj vla\xc5\xbenih razmerah volna za\xc4\x8dne gniti. Zaradi tega poskusi merinoizacije, torej kri\xc5\xbeanja, slovenskih pasem niso bili uspe\xc5\xa1ni .\n_START_SECTION_\nTipi\n_START_PARAGRAPH_\nZnanih je ve\xc4\x8d razli\xc4\x8dnih tipov pasme, npr. rambouillet (francoski tip, ki se goji tudi za meso), delaine (ameri\xc5\xa1ki tip, predvsem jugozahodni del dr\xc5\xbeave), booroola in peppin (avstralska tipa).\n_START_SECTION_\nBooroola\n_START_PARAGRAPH_\nBooroola izvira iz istoimenske farme, njena zna\xc4\x8dilnost je visoka rodnost. Vzrok je gen FecB, ki vpliva na stopnjo ovulacije in se nahaja na kromosomu 6 (regija 4q22-24). FecB+ je oznaka za divji tip alela, FecBF pa za dominantni mutiran alel, ki pove\xc4\x8da rodnost. Homozigotna ovca (+/+), ima na cikel 0-2 ovuliranih jaj\xc4\x8dec. Heterozigot, nosilec ene kopije booroola alela (F/+), ima na cikel 3-4 ovuliranih jaj\xc4\x8dec. Homozigot F/F pa ima lahko do 5 ovuliranih jaj\xc4\x8dec na cikel, pri porodu je skoraj nujna prisotnost veterinarja. Gen FecB kodira kostni morfogenetski proteinski receptor (BMPR1B). Pri spolno zrelih ovcah se u\xc4\x8dinek mutacije ka\xc5\xbee na jaj\xc4\x8dnikih. Folikli pri takih ovcah so manj\xc5\xa1i kot obi\xc4\x8dajno, a jih je ve\xc4\x8d .'